ମାନବ ଜାତିର ଉନ୍ନତି ପାଇଁ ଜ୍ଞାନର ବିକାଶ ଏବଂ ଆଦାନପ୍ରଦାନର ପ୍ରାଚୀନ ପରମ୍ପରା ଭାରତରେ ଅଛି । ସଭ୍ୟତାର ପ୍ରାରମ୍ଭକାଳରୁ ଶତାବ୍ଦୀ ଶତାବ୍ଦୀ ଧରି ଏହି ପ୍ରାଚୀନ ପରମ୍ପରାର ପ୍ରଭାବ ଦେଖିବାକୁ ପାଇଥାଉ । ଡିଜିଟାଲ ଭାରତର ଏହି ଯୁଗରେ ଆମର ଭାଷା ଏବଂ ଜ୍ଞାନର ସଂରକ୍ଷଣ ଅତ୍ୟନ୍ତ ଆବଶ୍ୟକ ମନେହୁଏ ।
ଏହି ପରିପ୍ରେକ୍ଷୀରେ ମାନବ ସମ୍ବଳ ବିକାଶ ମନ୍ତ୍ରାଳୟ, ଭାରତ ସରକାରଙ୍କ ତରଫରୁ ଭାରତବାଣୀ ପ୍ରକଳ୍ପ (BvP) ଭଳି ଏକ ଜ୍ଞାନ ପ୍ରକଳ୍ପ ଅନଲାଇନ୍ ଉପଲବ୍ଧ କରାଯାଉଛି । ଏହି ପ୍ରକଳ୍ପର ପୋର୍ଟାଲ ମାଧ୍ୟମରେ ମଲଟିମିଡ଼ିଆ (ପାଠ, ଅଡ଼ିଓ, ଭିଡ଼ିଓ, ଛବି)ରୂପରେ ଅନ୍ୱେଷଣ ଯୋଗ୍ୟ ଜ୍ଞାନ ଭଣ୍ଡାର ସମସ୍ତ ଭାରତୀୟ ଭାଷାରେ ଅନଲାଇନ୍ ଉପଲବ୍ଧ ହେବ । ଭାରତବାଣୀ ପ୍ରକଳ୍ପ ସମାଜର ସବୁ ବର୍ଗର ଲୋକଙ୍କ ପାଇଁ ସୁଲଭ ହେବ । ଏହି ପ୍ରକଳ୍ପ ଭାରତୀୟ ଭାଷା ସଂସ୍ଥାନ, ମହୀଶୁରୁ, କର୍ଣ୍ଣାଟକଙ୍କଦ୍ୱାରା କାର୍ଯ୍ୟକାରୀ ହେଉଛି । ଏହି ପୋର୍ଟାଲ କପିରାଇଟ୍ (ସଂଶୋଧିତ) ଆଇନ 2012 ଅନୁସାରେ ଶିକ୍ଷା ସମ୍ବନ୍ଧୀୟ ବିଷୟରେ ମୁକ୍ତଜ୍ଞାନ ପ୍ରଦାନକରେ ।
ସରକାରଙ୍କଦ୍ୱାରା ଏବଂ ସରକାରୀ ଆର୍ଥିକ ଅନୁଦାନରେ ପରିଚାଳିତ ସଂସ୍ଥାମାନଙ୍କଦ୍ୱାରା ପ୍ରସ୍ତୁତ ଜ୍ଞାନ ସାମଗ୍ରୀକୁ ସର୍ବସାଧାରଣଙ୍କ ନିମନ୍ତେ ଅନଲାଇନରେ ସଶକ୍ତ, ଆଦାନପ୍ରଦାନଯୋଗ୍ୟ, ବ୍ୟବହାର୍ଯ୍ୟ ସୁଲଭଭାବେ ଉପଲବ୍ଧ କରାଇବା ହେଉଛି ଭାରତବାଣୀର ମୁଖ୍ୟ ଉଦ୍ଦେଶ୍ୟ । ଏହି ପ୍ରକଳ୍ପ ଜାତୀୟ ପରାମର୍ଶଦାତା ସମିତି ଏବଂ ଜାତୀୟ ବୈଷୟିକ ପରାମର୍ଶଦାତା ସମିତିଙ୍କ ଦିଗଦର୍ଶନରେ ପରିଚାଳିତ ହେବ, ଏହା ବ୍ୟତୀତ ପ୍ରତ୍ୟେକ ଭାଷା ପାଇଁ ଏକ ଭାଷା ସମ୍ପାଦକ ସମିତି ରହିବେ । ମୁକ୍ତଜ୍ଞାନ ଆଦାନପ୍ରଦାନର ଏହି ସାମାଜିକ ଆନ୍ଦୋଳନରେ ମାନବ ସମ୍ବଳ ବିକାଶ ମନ୍ତ୍ରାଳୟ ଭାରତର ସମସ୍ତ ବ୍ୟକ୍ତି, ଏବଂ ଜ୍ଞାନ ସଂସ୍ଥାମାନଙ୍କୁ ସକ୍ରିୟ ଯୋଗଦାନ କରିବାକୁ ଆମନ୍ତ୍ରଣ କରୁଛି ।
ଆସନ୍ତୁ ଆମ ଭାଷାରେ ଜ୍ଞାନର ଅନ୍ୱେଷଣ କରିବା । ଏବେ ଆମେ ସମସ୍ତ ଡିଜିଟାଲ କ୍ଷେତ୍ରରେ ଆମରି ଭାଷାର ବହୁଳ ବ୍ୟବହାର କରିବା ଏବଂ ଆମର ପ୍ରାଚୀନ ପରମ୍ପରା ବିଷୟରେ ସମଗ୍ର ବିଶ୍ୱକୁ ଅବଗତ କରାଇବା ।
